|  |
| --- |
| “Jiena nemmen! Għinni fil-fidi nieqsa tiegħi!”(Mk 9,24).**LECTIO DIVINA****L-Ewwel Ħadd tal-Avvent****(Sena Ċ)****Lq 21,25-28.34-36**żmien ta’ stennija...Seminarju tal-Qalb ta’ ĠesùRabat – Għawdex2012 |

il-kuntest:

Din is-silta ta’ Luqa hija parti mid-diskors eskatoloġiku tiegħu. Hu jpoġġi dan id-diskors ta’ Ġesù bħala tweġiba għall-mistoqsija tad-dixxipli rigward it-tiġrif tat-tempju (ara 21,5-36); propju ftit qabel ma Ġesù nnifsu jingħata minn jeddu għall-passjoni. Luqa jara dan l-iskonvolġiment tal-ħolqien kollu fid-dawl tas-*salib* (vv. 25-28); il-passjoni, il-mewt u l-qawmien ta’ Ġesù – is-Salvazzjoni.

**“U jkun hemm sinjali fix-xemx u l-qamar u l-kwiekeb. Il-ġnus fuq l-art, jinħakmu minn dwejjaq, moħħhom imħawwad minħabba l-ħsejjes kbar tal-baħar u tal-imwieġ; in-nies ruħhom ħierġa bil-biża’ billi jobsru x’ikun ġej fuq id-dinja, għax il-qawwiet tas-smewwiet jitqallbu.” (vv. 25-26)**

L-iskonvolġiment tal-ħolqien hu sinjal li l-ħin (iż-żmien) tad-dinja materjali għadda, u li dak li kien “maħluq fuq ix-xbieha ta’ Alla” jidħol fiż-żmien ta’ Alla – l-eternità. Għal Luqa, dawn is-sinjali huma sekondarji għal dak li fil-fatt se jgħaddi minnu l-bniedem.

“Il-ġnus fuq l-art, jinħakmu minn dwejjaq... ruħhom ħierġa bil-biża’”: hu dak il-bniedem li mhux ippreparat għax fid-dinja ħela ħinu (jew ħinu użah ħażin; ara Ġen 3,8-10 u Mt 25,1-13). Hu ukoll dak li ma ndunax li Alla hu missier; kollox ġej minnu u kollox se jirritorna għandu. Għalhekk, ir-reazzjoni quddiem Bin il-bniedem li ġej, hija waħda ta’ *biża’* – bħal dik ta’ Adam wara d-dnub; jistaħba meta “jisma’ l-ħoss ta’ Alla” fil-ġnien (Ġen 3, 8.10). Ifittex li jsalva lilu nnifsu billi jinħeba (jaħbi dnubu, atteġġjament infantili, illużjoni).

**“Imbagħad jaraw lil Bin il-bniedem ġej fi sħaba, b’qawwa u glorja kbira.” (v. 27)**

Din id-dehra (prefigurazzjoni tas-salib), għal min ma jibżax minnha, tneħħi kull biża’ u dlam u tikxef il-verità. Dan kollu ma jiġrix wara l-iskonvolġiment, imma *fl-istess waqt* (καὶ τότε) tiegħu. Id-deċiżjoni fuq xhiex jiffoka hija dejjem tal-bniedem: jekk hux fuq min “ġej” jew inkella fuq l-aspetti l-oħra li huma sekondarji (skonvolġiment jew aljenazzjonijiet oħra). Dak li “ġej fi sħaba” (sħab hu l-post tal-preżenza ta’ Alla) u li (sfortunatament) ħafna jibżgħu minnu huwa Bin il-bniedem li: jaħfer id-dnubiet (5,24), ma jrid li ħadd jintilef (9,55), huwa dak li kulħadd jixtieq jarah (17,22.24.26.30), li ġie jsalva lil dak li ntilef (19,3). Ara ukoll 9,44.55; 22,22.48; 23,34.43; Gal 2,20, Rum 5,6s)

**“Meta jibda jseħħ dan kollu, qawwu qalbkom u erfgħu raskom, għax il-fidwa tagħkom hi fil-qrib.” (v. 28)**

Id-dixxipli u kull min jimxi wara Kristu xorta waħda jrid jgħaddi minn tribulazzjonijiet u taħbit ieħor “minħabba Kristu” (ara Mt 10,39; At 9,16). Wara kollox dan kollu ġarrbu Kristu (l-Imgħallem) qabel id-dixxipli tiegħu.

“qumu u erfgħu raskom” hu atteġġjament li juri li m’hemmx biża’ fil-persuna, imma tama u ferħ għax hija ffukata fuq is-salvazzjoni li ġejja minn Kristu li miet u qam, u fuq il-wegħda li għamel lilna (ara Ġw 14).

**“Oqogħdu attenti, u qisu li l-ikel u x-xorb żejjed u s-sokor ma jtaqqlulkomx qalbkom, u tħallux li l-ħafna tħassib għall-ħtiġijiet tal-ħajja jeħdilkom raskom, li ma ssibuhx dak il-Jum fuqkom għal għarrieda. Għax hu Jum li għad jaqa’ bħal nassa fuq kull min jgħammar fuq wiċċ l-art kollha.” (v. 34-35)**

In-Nisrani fid-dinja dejjem jinsab fi ġlieda miegħu nnifsu bejn jew li jibqa’ dejjem iffukat fuq l-objettiv prinċipali, jew inkella li jaljena rasu u jitfa’ ħarstu fuq ħaġa oħra (ara Lq 9,62). L-aljenazzjoni hija dejjem perikoluża għax toħloq qasma fil-persuna; fil-fond ta’ qalbha ma tkunx kwieta. *Apparentament* (allura b’moħħha mistrieħ) tkun miexja fi triq, meta fil-fatt moħħha u qalbha jkunu fuq triq oħra. B’dan il-mod, il-persuna titlef it-trankwillità u l-paċi tal-qalb. Għalhekk il-persuna *mingħalija* (illużjoni) li tkun qed tfittex il-ferħ u s-sikurezza tagħha nfisha, meta fil-fatt tkun qed iżżid il-biża’ tagħha, għax fil-fond ta’ qalbha *taf*  li hija aljenata.

**“Ishru, mela, u itolbu l-ħin kollu, biex tkunu tifilħu tgħaddu minn kull ma għandu jiġri u tieqfu quddiem Bin il-bniedem.” (v. 36)**

is-sahra vs in-nagħas

In-Nisrani hu msejjaħ biex “jishar” u “jitlob il-ħin kollu”, i.e. juża tajjeb *kull mument* ta’ ħajtu biex jasal u jilħaq l-iskop (objettiv) tiegħu: li *jsir jixbaħ* u finalment *jingħaqad ma’* Kristu.

“il-ħin kollu” – Ma jeżisti l-ebda mument li fih in-Nisrani jista’ jagħti l-permess lilu nnifsu biex jiżvija mit-triq prinċipali (anke jekk għal ftit). Kull mument u kull azzjoni jistgħu jqarrbu lill-persuna lejn id-destinazzjoni tagħha. Għalhekk il-persuna hi msejħa li *tqaddes* kull mument u kull azzjoni tagħha billi tirrendihom “talba” waħda mingħajr ma taqta’ (ara 18,1; 24,53). Is-*sahra* u t-*talb* huma l-ikel u x-xorb li jsaħħu lill-persuna sabiex *tkun tiflaħ tgħaddi minn kulma għandu jiġri u tieqaf dritta quddiem Bin il-bniedem.*

*Meditatio*

* X’inhuma / liema huma l-aljenazzjoni tiegħi li qed itellfuni milli nkun iffukat fuq l-objettiv prinċipali tiegħi? Dan l-objettiv jaqbel ma’ dak li qed isejjaħli għalih Kristu?
* X’inhuma l-beżgħat tiegħi?
* Kemm għandi xewqa li nsir nixbaħ u nsir ħaġa waħda ma’ Bin il-bniedem? Kemm għandi xewqa li niltaqa’ miegħu?
* Kif qed inħares lejn l-iskola, l-istudju, il-pastorali (u l-preparazzjoni għaliha), l-attivitajiet, il-mistrieħ...? Inħoss li qed nagħmel minnhom *talba* waħda mingħajr ma taqta’?